इलाम भलिबल : ३ विभागीयसहित बिर्तामोड सेमिफाइनलमा
दोस्रो खुला पुरुष भलिबल प्रतियोगितामा ३ विभागीयसहित झापाको बिर्तामोड सेमिफाइनलमा प्रवेश गरेका छन् । शुक्रबार सम्पन्न लिगका अन्तिम खेलपछि समूह ‘क’ बाट त्रिभुवन आर्मी र झापा बिर्तामोडको विमान ट्रेडर्स तथा समूह ‘ख’ बाट नेपाल एपीएफ क्लब र नेपाल पुलिस क्लब अगाडि बढेका हुन् ।
इलाम — दोस्रो खुला पुरुष भलिबल प्रतियोगितामा ३ विभागीयसहित झापाको बिर्तामोड सेमिफाइनलमा प्रवेश गरेका छन् । शुक्रबार सम्पन्न लिगका अन्तिम खेलपछि समूह ‘क’ बाट त्रिभुवन आर्मी र झापा बिर्तामोडको विमान ट्रेडर्स तथा समूह ‘ख’ बाट नेपाल एपीएफ क्लब र नेपाल पुलिस क्लब अगाडि बढेका हुन् ।आर्मी सबै ३ खेल जित्दै समूह विजेता बन्यो । आर्मीले सेमिफाइनलमा समूह ‘ख’ को उपविजेता पुलिस प्रतिद्वन्द्वी पायो । विमानले फाइनल प्रवेशका लागि समूह ‘ख’ को विजेता एपीएफको सामना गर्नुपर्नेछ । यो समूहमा गण्डकी प्रदेशले ३ अंक बटुल्यो भने झापाको गौरादहले १ अंकमात्र जोड्यो । आर्मीले शुक्रबार डिफेन्डिङ च्याम्पियन गण्डकीको चुनौती पन्छाउने क्रममा २५–१५, २५–१८, २१–२५ र १९–२५ को नतिजा निकाल्यो । समूह चरणका २ खेल खेलेको गौरादह अन्तिम खेलमा अनुपस्थित रहेपछि विमानले वाकओभरको मौका पायो । समूह ‘ख’ को अन्तिम लिग खेलमा पुलिसले झापाको दमक नगर भलिबल क्लबलाई २५–१५, २५–१८ र २५–१६ को सोझो सेटमा पराजित गर्‍यो । यो समूहमा एपीएफले ५ अंक बटुल्दै अघिल्लो दिन नै सेमिफाइनलको यात्रा पक्का पारेको थियो । क्रमश: आर्मीका धनबहादुर भट्ट र पुलिसका इम राना म्यान अफ द म्याचमा चुनिए । शनिबार पहिलो सेमिमा आर्मी र पुलिस तथा दोस्रोमा एफीएफ र विमान प्रतिस्पर्धा गर्नेछन् । आइतबार सम्पन्न हुने प्रतियोगिताका विजेताले २ लाख १ हजार र उपविजेताले १ लाख १ हजार रुपैयाँसहित ट्रफी प्राप्त गर्नेछ । जिल्ला भलिबल संघको आयोजनामा चैत ४ गते सुरु भएको प्रतियोगितामा ७ टिम सहभागी छन् ।